TV-ster, kos en sang op die spyskaart | News24
TV-ster, kos en sang op die spyskaart
Musiekliefhebbers kan regskud vir top-vermaak deur Andries Vermeulen by die sesde Patensie Sitrusfees op 13 Junie. Photo: SUPPLIED
AANHANGERS van die kykNET-kookprogram, Kokkedoor, kan binnekort skouer skuur met die "Chuck Norris van Suid-Afrikaanse kos" en almal se gunsteling ouma.
Dié gewildste van al die TV-Kokkedore, Poppie Coetzer (66) - alom bekend as tannie Poppie - kom deel vanjaar haar liefde vir kos met feesgangers by die Patensie Sitrusfees.
Dié gewilde fees bied iets vir die hele gesin. Heldergeel en -oranje sitrusvrugte, topvermaak, vars groente, liplekker tuisgebak en boereworsbraai is op die spyskaart wanneer Gamtoos Toerisme sy sesde Sitrusfees op 13 Junie by Patensie aanbied.
'n Eerste vir die fees is die bergfietswedren wat roetes van 45km en 20km insluit. Skryf aanlyn in by www.transelands.co.za.
Ander feestelikhede sluit in: 'n boereworsbraai-kompetisie vir die jongklomp. Daar is twee kategorieë waarin jong braaiers - onder 8 jaar oud en tussen 8 en 12 jaar oud - dit om die braaititel kan uitspook.
Die Agri-ekspo met onder meer ouderwetse motors en trekkers, asook die jongste motors, trekkers en implemente op die mark, gaan 'n treffer te wees.
Die fees sal by die Laerskool Gamtoosvallei- skoolgrond gehou word en open om 09:00.
Toegang is R40 vir volwassenes en R10 vir kinders.
Vir meer inligting, stuur 'n epos aan Nichola Uys by sitrusfees@patensie.co.za of besoek www.baviaans.net